Smječkecy

Smječkecy (prjedy tež Směčkecy;  Schmeckwitz) su hornjołužiska wjes  w srjedźišću Budyskeho wokrjesa, kotraž słuša wot lěta 1973 k Worklečanskej gmejnje.

 Geografija 
mini|left|Powětrowy wobraz Smječkec
Smječkecy leža sydom kilometrow wuchodnje Kamjenca při zapadnej kromje łučiny Klóšterskeje wody w serbskich Horjanach. Sewjernje wsy rozpřestrěwa so wulki Łuhowski lěs hač do Róžanta a Pěskec. Susodne wsy su Worklecy na wuchodźe, Wudwor na juhowuchodźe a Wěteńca na juhozapadźe.

Sydlerskostawizniske jadro Smječkec je nawsowc z wjesnym hatom. Wuchodnje toho namaka so cyrkwina hórka z ewangelskej cyrkwičku. K Smječkecam słušeja nimo toho wjesne dźěle Łuh (Sommerluga), Janska kupjel (Johannisbad) a Marijina kupjel (Bad Marienborn).

 Ležownostne mjena 
Michał Rostok naliči 1887 slědowace serbske ležownostne mjena w Smječkecach: Mroki, Delank, Dźěłošća, Družčiny, Pola lěsow, Wyše wsy, Wjele horow, Pola Wěteńcy, Za sadlišćom, Za zahrodu, Na wumjeńku, Pola lěsa, Pola Wudworja, W hrabinach, Na Hermanec.Michał Rostok: Ležownostne mjena. W: ČMS 40 (1887), str. 3–50, tu str. 23 (digitalizat).

 Stawizny 
Prěnje historiske naspomnjenje jako Zmetechwicz sta so w lěće 1280. Dalše formy mjena běchu mjez druhim Smeckewitz (1419), Schmettwitz (1529) a Schmetzwitz (1547). Dźensniše mjeno nałoži so wot lěta 1732. Ležownostne knjejstwo měještej w 16. a 17. lětstotkomaj Worklečanske ryćerkubło a Klóšter Marijina hwězda. We 18. lětstotku bě potom podźěl wsy we wobsydstwje Budyskeho tachantstwa]].

W lěće 1817 zarjadowa so po iniciatiwje Johanna Gottfrieda Bönischa sewjerowuchodnje wsy syrikowa kupjel Marienborn. Spočatk 20. lětstotka planowaše sakske knježerstwo podlěšowanje Sakskeje sewjerowuchodneje železnicy (Lubij–Radwor) hač do Kamjenca. Po tutych planach mějachu Smječkecy samo swójske dwórnišćo dóstać. Dla spjećowanja ludnosće, wosebje ratarjow, spušći so planowana čara po wójnje.

Po wójnje bě Marijina kupjel ze sanatorijom za bywšich němskich wójnskich jatych, w kotrymž skutkowaše wot 1922 do 1929 mjez druhimi šwedska filantropowka Elsa Brändström.

Hač do lěta 1973 běchu Smječkecy samostatna gmejna.

 Wobydlerstwo 
 Podaća po cencusu 2011; staw: 9.5.2011Statistiski krajny zarjad Sakskeje: gmejna Worklecy   Smječkecy  gmejna ličba wobydlerjow  288  1118 ličba domjacnosćow  64  354 wosoby na domjacnosć  3,1  2,9 swójby  62  304 bydlenske twarjenja  62  312 bydlenska přestrjeń na wosobu (m²)  27,5  35,1 přerězna staroba w lětach  49,4  45,0 kwocient młodostnycha  21  24 kwocient starychb  49  36 podźěl prózdne stejacych bydlenjow  1,5 %  2,7 % a: poměr ličby wosobow pod 18 lětami k 100 wosobam mjez 18 a 65b: poměr ličby wosobow nad 65 lětami k 100 wosobam mjez 18 a 65

W lěće 1884 mějachu Smječkecy po Mukowej statistice 209 wobydlerjow, mjez nimi 203 Serbow (97 %). Po załoženju kupjelow a wosebje po Druhej swětowej wójnje přićahny wjele němskorěčnych, tak zo zwěsći Arnošt Černik w lěće 1956 serbski podźěl wobydlerstwa wot jenož hišće 63 %.

Ličba wobydlerjow přez 19. a prěnju połojcu 20. lětstotka lědma stupaše, a to wot 154 w lěće 1834 na 168 w lěće 1939. Dla přićehnjenja němskorěčnych ćěkancow ležeše po druhej swětowej wójnje krótkodobnje nad 300. Dźensa su Smječkecy druhi najwjetši dźěl Worklečanskeje gmejny.

Wěriwi su přewažnje katolscy Serbja, kiž přisłušeja Chróšćanskej wosadźe. W lětomaj 1900/01 natwari so pod nawodom Drježdźanskeho architekta Woldemara Kandlera ewangelska cyrkej, kiž měješe kupjelowym hosćom a ewangelskej diasporje w hewak katolskej kónčinje jako Boži dom słužić.

 Wosobiny 
 Marja Krawcec (1948–2014) – awtorka, režiserka a basnica
 Lejna Theurigowa (* 1944) – inženjerka, předsydka załožboweje rady

 Pomniki 
Hlej: Lisćinu kulturnych pomnikow w Smječkecach

 Žórła 


 Wotkazaj 



Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Worklecy
Kategorija:Sydlišćo w serbskim sydlenskim rumje
Kategorija:Prěnje naspomnjenje 1280
Kategorija:Cyrkwinska wjes
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1973